D. 19/8 så jeg på Elgigantens hjemmeside at de stadig havde UE55JS8505 tilbage på lager til deres super tilbud af 14999 kr i Glostrup, så jeg kørte derhen fra Ølstykke med kone og barn da de åbnede. Da jeg kommer derud får jeg fortalt at TV'et altså er udsolgt og det er en fejl på hjemmeside og siden er lige blevet taget ned. Skuffet kører vi hjem igen. Om aftenen sidder jeg igen og søger på det TV for at finde det til samme pris et andet sted, men så finder jeg igen ind på siden og nu er siden oppe igen og der står igen at det er på lager til 14999 kr. Jeg skriver til Elgigantens kundeservice og siger at nu ville det klæde dem at tilbyde mig et sådant fjernsyn til den reklamerede pris. D. 21/8 bliver jeg ringet op og får at vide de beklager det med hjemmesiden, men de har kunnet skaffe nogle flere og jeg kan komme forbi og hente et til den reklamerede pris. Dejligt! Jeg skynder mig derud samme dag og køber et, hvor jeg står i kø i omtrent 1 time ved udleveringen. Da jeg kommer hjem konstaterer jeg en label på kassen "Opdateret og indstilet" eller noget i den dur. Da jeg kommer ned i kassen kan jeg konstatere at der ligger en reparationsseddel med indlevering d. 16/8 fra en anden kunde med fuldt navn og adresse, hvor der står at kabelholderen er knækket og der mangler nogle skruer. Jeg kan så konstatere at skruerne er der, så disse må være blevet vedlagt, men den kabelholder til at sætte bag på foden til TV'et, som er knækket, har de simpelthen bare valgt at fjerne, for denne er ikke længere i pakken.
De har altså solgt mig et brugt TV med manglende kabelholder og så har de solgt det til nypris. Dette er på trods af at de skriver på deres hjemmeside under "salg af brugte varer" står der "Varerne er tydeligt mærket med "returprodukt", "demomodel" el. lign.".
Nej.... det er de jo så ikke.

Et par dage efter finder jeg nogle andre der har et UE55JS9005 på tilbud til 14990 kr, så jeg vælger at køre ned og aflevere mit TV fra Elgiganten. Jeg kører til den i Fields, da det passer bedre for mig transportmæssigt og de skriver på deres hjemmeside at returvarer kan returneres i alle deres butikker ved personligt fremmøde med varen. Efter at have stået i kø i ½ times tid bliver det min tur. Jeg får så at vide at brugte varer kun kan returneres i det varehus man har købt dem, så jeg må køre til Glostrup. Hertil svarer jeg at jeg har jo betalt for et nyt TV og han siger han lige skal prøve at vende den med sine kollegaer. Efter lang tids venten kommer han retur og siger det godt kan lade sig gøre. Så får jeg dog lige en løftet pegefinger over at det ikke er lykkedes mig at pakke TV'et korrekt ned i pakken og de skriver altså inde på hjemmesiden at man skal returnere det i væsentlig samme stand. Altså det hele er i perfekt stand, men det ligger ikke korrekt i pakken, da jeg ikke kunne finde ud af, hvor foden skulle indsættes i flamingoen. 

Jeg synes jeg har skrevet ovenstående så neutralt som muligt, så folk selv kan vurdere om jeg bare er et brokkehoved eller om det ikke var godt nok fra Elgigantens side. Personligt synes jeg bestemt ikke forløbet var i orden og jeg har givet 2 stjerner, da Trustpilot beskriver denne karakter som værende "Under middel - en utilstrækkelig oplevelse med mange gnidninger". 

Det væsentligste synes jeg dog er at man i Elgiganten har valgt at sælge et returprodukt med en mangel og så prøver man at sælge det som et nyt TV. Læg også mærke til at de ved køb er begyndt at tilbyde at de kalibrerer TV'et for dig, hvilket du så sikkert skal betale ekstra for og så har de en måde at sælge et åbnet og brugt TV til dig, hvor du tror det bare har været åbnet for at blive kalibreret. Jeg sagde specifikt nej til kalibreringen af TV'et da jeg blev spurgt, men endte altså med et brugt TV alligevel.